Paprastasis karšis

Paprastasis karšis, karšis (Abramis brama) – karpžuvių žuvis, priklausanti karpinių (Cyprinidae) šeimai.

Aukšta, kuprota, plokščiašonė žuvis, kuri užauga iki 40-75 cm ilgio ir 5-7 kg svorio. Nugara tamsi, pilvas sidabriškas. Žvynai stambūs, mažesni ties galva. Pelekai pilki.

Labai dažna verslinė žuvis. Laikosi grupėmis, dažniausiai giliose ir vandens augalais apaugusiose vietose. Tai atsargi ir gana sumani žuvis.

Lietuvoje paplitusi ežeruose, upėse, taip pat gyvena Kuršių mariose, kur oficialūs versliniai laimikiai siekia po 1200 tonų kasmet, trečdalis iš jų Lietuvos pusėje. Liberalizavus pramoninę žvejybą smarkiai sumažėjo vieneto vidutinis svoris. Beveik nebepagaunama anksčiau buvusių dažnų 4-5 kg svorio žuvų.

Karpinės